N1, N3 dié naweek gedeeltelik gesluit vir Eskom-werk | Maroela Media
Die N1 buite Pretoria sal Saterdag van 12:00 tot 16:00 tussen Murrayhill en Hammanskraal in albei rigtings gesluit wees sodat Eskom 'n kragkabel kan herstel.
Die Bakwena Platinum Corridor-konsessie, wat dele van die N1- en die N4-roete bestuur, het gesê verkeer op die N1 Noord in die rigting van Bela Bela (Warmbad) sal via Murrayhill na die R101 herlei word terwyl verkeer op die N1 Suid in die rigting van Pretoria via Hammanskraal na die R101 herlei sal word.
'n Gedeelte van die N3 sal intussen Sondag van 8:00 tot 12:00 in albei rigtings gesluit word. Anita Heyl, woordvoerder van die N3-tolroete, het gesê die sluiting sal naby Hilton tussen die Cedara- en Hilton-wisselaar plaasvind en sal na verwagting erge verkeersvertragings tot gevolg hê.
"Die volledige sluiting word dringend deur Eskom benodig om 'n hoëspanning-oorhoofse elektriese kabel te installeer. Die sluitings sal van krag bly totdat die installasie suksesvol afgehandel is."
Volgens Heyl sal ligte voertuie deur Hilton herlei word. Verkeer op die N3 Noord sal via die Hilton-wisselaar herlei word terwyl verkeer op die N3 Suid via die Cedara-wisselaar herlei sal word. "Swaar voertuie sal by die verkeersluitingspunte op die N3-tolroete naby die Cedara-wisselaar (vir suidwaartse verkeer) en by die Hilton-wisselaar (vir noordwaartse verkeer) vertraag word."
Heyl het gesê hulle is deeglik bewus van die ontwrigting en vertragings wat die sluiting tot gevolg gaan hê. Motoriste is versoek om hul volle samewerking te gee.